 WISCONSIN, Amerika Na MASHIRIKA WATU watano walifariki katika jimbo la Wisconsin, Amerika, Jumapili, baada ya gari ndogo kupoteza mwelekeo na kuwagonga watu waliokuwa kwenye msafara wa kuanza rasmi, msimu wa maadhimisho ya Sikukuu ya Krismasi. Takriban watu 40 walijeruhiwa kwenye tukio hilo, kulingana na ripoti zilizotolewa na maafisa wa serikali katika jimbo hilo.Kisa hicho kilifanyika mwendo wa saa kumi jioni katika mji wa Waukesha. Meya wa mji huo, Shawn Reilly, alitaja kisa hicho kuwa cha kusikitisha, ikizingatiwa msafara huo ulikuwa umepangiwa kuwaleta watu pamoja kuanza sherehe za sikukuu hiyo.“Ninasikitika sana kujua watu wengi walifika kwenye msafara huo kufurahia ila umeishia kuwa mkasa,” akasema kwenye kikao na wanahabari. Hata hivyo, Mkuu wa Polisi katika jiji hilo, Dan Thompson, alisema mtu anayedaiwa kuhusika katika kisa hicho, amekamatwa na polisi kutwaa gari lililosababisha maafa hayo.“Gari ndogo jekundu lilifika ghafla na kuwagonga watu waliokuwa wakishiriki kwenye msafara huo,” akasema Thompson, kwenye kikao na wanahabari. Awali, alikuwa amesema ni watu 20 waliokuwa wamejeruhiwa bila kutoa idadi kamili ya waliofariki.“Baadhi ya wale waliokuwa washiriki kwenye msafara huo ni watoto,” akasema. Haikubainika mara moja ikiwa kisa hicho kinahusiana na ugaidi. Mara tu baada ya tukio hilo, wenyeji waliagizwa kutotoka makwao kwa muda.Kulingana na video iliyowekwa kwenye mitandao, gari hilo linaonekana likielekea kwa kasi katika eneo la msafara huo na kuwakanyaga watu kadhaa. Muda mfupi baadaye, wengine wanaanza kutoroka wakiomba usaidizi.Kwenye video ya pili, polisi wanaonekana wakifyatua risasi wakilielekeza gari hilo baada ya kubingiria na hatimaye kuanguka. Mwanasheria Mkuu katika jimbo hilo, Josh Kaul, alitaja tukio hilo kuwa “la kusikitisha.”“Nina imani kwamba wale wote waliohusika watakabiliwa kisheria,” akasema.Corey Montiho, ambaye ni mkazi katika eneo hilo, alisema kundi la densi ambalo mwanawe huwepo pia liligongwa na gari hilo. “Viatu, chokleti na maputo waliyokuwa wamebeba yalitapakaa kila mahali. Nililazimika kuigeuza miili iliyokuwepo barabarani kuona ikiwa ningefanikiwa kumpata mwanangu,” alieleza.Aliongeza, “Nusura mke wangu na wanangu wawili kugongwa na gari hilo. Walinusurika kimiujiza. Tunawarai kumwombea kila mmoja. Tafadhali.”Chris Germain, ambaye ndiye mmiliki wa studio ya Aspire Dance Centre, aliwaambia wanahabari kwamba alikuwa na wasichana karibu 70 waliokuwa wakishiriki kwenye msafara huo. Wote wana umri wa kati ya miaka miwili na 18.Germain, ambaye mwanawe wa miaka mitatu alikuwa kwenye msafara huo, alisema “gari hilo lilitokea ghafla na kuwasha taa zake.”“Baada ya muda mfupi, tuliwaona polisi wakija tulikokuwa kwa mbio. Niliwakusanya na kuwashikilia wasichana tuliokuwa pamoja nao,” akasema.“Kulikuwa na watoto wadogo waliokuwa karibu kila mahali barabarani. Ilikuwa taswira ya kuhofisha,” akasema.Mtu mwingine aliyeshuhudia kisa hicho, alisema gari hilo liligonga kundi la wachezaji densi liitwalo “Dancing Grannies”, ambapo mtu mmoja alijeruhiwa vibaya. “Washiriki wa kundi hilo ni miongoni mwa watu walioathiriwa. Tunasubiri kusikia hali yao kiafya kutoka kwa madaktari,” likaeleza kundi hilo kwenye ukurasa wake wa Facebook.Picha na video zilizosambazwa kwenye mitandao, zilionyesha magari ya polisi na ambulensi zikielekea katika eneo hilo huku majeruhi wakibebwa kwa machela. Kisa hicho kinafanyika huku visa vya ugaidi vikianza kuripotiwa katika sehemu tofauti duniani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  